Norjan jääkiekkomaajoukkue

Norjan jääkiekkomaajoukkue edustaa Norjaa kansainvälisissä miesten jääkiekko-otteluissa. Vuonna 2022 Norja oli Kansainvälisen jääkiekkoliiton IIHF:n ylläpitämässä maailmanrankingissa 12:s. Norjan jääkiekkomaajoukkue tunnetaan nimellä "Isbjørnene" ('jääkarhut'), sekä epävirallisesti nimellä "Viikingit". Vuonna 2021 maassa oli 49 jäähallia ja liki 2 300 rekisteröitynyttä miesjääkiekkoilijaa. Vuonna 2023 määrä oli hieman yli tuhat miesjääkiekkoilijaa ja 53 jäähallia.
Historiaa.
Alkuvaiheet.
Norja liittyi Kansainvälisen jääkiekkoliiton IIHF:n jäseneksi vuonna 1935. Norjan maajoukkueen ensimmäinen virallinen ottelu pelattiin 13. helmikuuta 1937 Lontoossa. Siellä käydyissä maailmanmestaruus- ja Euroopan-mestaruuskilpailuissa Sveitsi voitti Norjan maalein 2–13. Myöhemmin Norja menestyi kuitenkin paremmin kansainvälisissä turnauksissa saavuttamalla pronssia Euroopan-mestaruuskilpailuissa vuosina 1951 ja 1962. Vuoden 1951 maailmanmestaruuskilpailuissa Pariisissa Norja pelasi hyvin sijoittuen neljänneksi. Vuosina 1966–1989 Norjan taso ei yltänyt ylimmän sarjan maailmanmestaruuskilpailuihin.
2000-luvulla.
Joukkue on sittemmin vakiinnuttanut asemansa maailmanmestaruuskisojen korkeimmalla sarjatasolla ja on otellut sillä vuodesta 2006 lähtien yhtäjaksoisesti. Sen jälkeen se on maailmanmestaruuskilpailuissa yltänyt puolivälieriin vuonna 2008, jolloin se hävisi puolivälieräottelunsa Kanadalle lukemin 8–2; vuonna 2010; vuonna 2011, jolloin Suomi pudotti sen jatkosta maalein 4–1; sekä vuonna 2012, jolloin Venäjä otti 5–2-voiton.
Näistä takaiskuista huolimatta Norja on kyennyt kamppailemaan paikoin tasaväkisesti niin sanottuja jääkiekon suurmaita vastaan. Esimerkiksi vuoden 2011 kisoissa Norja voitti Ruotsin rangaistuslaukauskilpailun päätteeksi lukemin 5–4. Lisäksi se pelasi Yhdysvaltoja vastaan tiukan ottelun, jota se johti ensi erän maaleillaan jo 2–0, kunnes ottelun 19 viimeisen peliminuutin aikana Yhdysvallat teki neljä maalia ja voitti. Samojen kisojen jatkosarjan ottelusta Kanadaa vastaan muodostui myös tasainen, mutta Norja hävisi sen lopulta 2–3, vaikka se voitti ottelun viimeisen erän 2–1. Lopulta joukkue sijoittui kuudenneksi, mikä on edelleen sen paras suoritus sitten vuoden 1951 neljännen sijan.
Vuoden 2023 maailmanmestaruuskilpailuissa Norja onnistui voittaamaan Kanadan. Norja johti ottelua jo maalein 2–0, mutta Kanadan tasoituksen ja jatkoajan jälkeen peli siirtyi voittolaukauskilpailuun, jossa Norja päihitti Kanadan. Voitto oli Norjan toinen Kanadasta maailmanmestaruuskilpailuissa. Edellinen voitto oli vuodelta 2000.
Elokuussa 2023 Norja päätti lakkauttaa miesten ja naisten koko maajoukkuetoiminnan loppuvuodeksi 2023 taloudellisten ongelmien vuoksi.
Vuoden 2025 maailmanmestaruuskilpailuissa Norja oli yltää suureen yllätykseen ja voittaa Yhdysvallat, vaikka Norja oli ottelun varsinaisen peliajan puolivälissä jo 5–1 tappiolla. Norja nousi kuitenkin sensaatiomaisesti tasoihin lukemiin 5–5 ajassa 58.33 eli vajaat puolitoista minuuttia ennen ottelun varsinaisen peliajan loppua. Norja kuitenkin hävisi ottelun lukemin 6–5 Yhdysvaltain tehtyä jatkoaikamaalin. Ottelussa Norjan 19-vuotias puolustaja Stian Solberg teki historiallisesti hattutempun.